# Euphorbia terracina

Euphorbia terracina és una espècie de fanerògama de la família de les euforbiàcies.

## Descripció

E. terracina és una planta herbàcia de fins a 65 cm d'alçada. La tija és simple o ramificada des de la part inferior i presentant a la part superior nombroses branquetes de la inflorescència disposades com les varetes d'un para-sol. Les fulles que creixen al llarg de les tiges són alternes, sèssils o gairebé sèssils, estretes, de fins a 4 cm de longitud, amb l'àpex agut; es presenten diverses d'aquestes fulles agrupades a la base de les branquetes de la inflorescència; les fulles que es troben més amunt, ja pròpiament a la inflorescència, són oposades, més curtes i amples. Les branquetes de la inflorescència són generalment més de 5 disposades, com ja s'ha dit, com les varetes d'un para-sol, cap amunt es divideixen cadascuna en 2 branquetes i cadascuna d'aquestes pot al seu torn dividir-se en 2. A cadascuna d'aquestes divisions i acompanyades d'un parell de fulles oposades és on s'ubiquen les flors.
Com en totes les espècies del gènere Euphorbia, les flors es troben molt modificades: l'estructura que sembla una flor, és a dir, la que porta l'ovari i els estams, és en realitat una inflorescència anomenada ciati, que al seu interior porta nombroses flors masculines (representades exclusivament per estams nus) i una flor femenina (representada per un ovari amb 3 estils, l'ovari sobre una llarga columna); aquests ciatis són àmpliament campanulats amb 4 glàndules aplanades que presenten als extrems un parell de banyes llargues i primes.
El fruit és una càpsula trilobada, llisa o lleugerament rugosa, que en madurar se separa en 3 parts i cadascuna s'obre per a deixar sortir la seva única llavor, essent aquestes llises, gairebé cilíndriques, de color blanc, groguenc, gris o cafè, a vegades amb petits punts de color més fosc, amb una protuberància groga molt evident. L'arrel és gruixuda i llarga, a vegades amb tiges subterrànies (rizomes). Característiques especials: Presenta làtex.

## Hàbitat

Ruderal o arvense; a altres països sovint a sòls sorrencs propers al mar. Es troba fins als 2300 msnm.

## Distribució

És d'àmplia distribució a Macaronèsia, regió mediterrània i probablement nativa a les Illes Canàries. S'ha naturalitzat en algunes altres parts del món, com Estats Units i Austràlia.

## Taxonomia

Euphorbia terracina va ser descrita per Linné i publicada a Species Plantarum, Editio Secunda 1: 654. 1762.

### Etimologia

* Euphorbia: nom genèric que deriva del metge grec del rei Juba II de Mauritània (52 a 50 aC - 23), Euphorbus, en el seu honor – o fent al·lusió al seu gran ventre – ja que usava mèdicament Euphorbia resinifera. El 1753 Linné va assignar el nom a tot el gènere.
* terracina: epítet que fa al·lusió a la regió de Terracina, al sud d'Itàlia.

### Sinonímia

| Euphorbia terracina var. obliquata Euphorbia valentina Ortega Euphorbia trapezoidalis Viv. Euphorbia verna Salzm. ex Ball Tithymalus panaceus (Webb & Berthel.) Klotzsch & Garcke Tithymalus trapezoidalis (Viv.) Klotzsch & Garcke Tithymalus terracinus (L.) Klotzsch & Garcke Esula provincialis (Willd.) Haw. Esula terracina (L.) Fourr. Esula valentina (Ortega) Haw. Keraselma provinciale (Willd.) Raf. Keraselma diversifolium (Poir.) Raf. Euphorbia terracina var. ramosissima Lophobios terracina (L.) Raf. Euphorbia rhombea Willd. ex Link Euphorbia seticornis Poir. Euphorbia alexandrina Delile Euphorbia ramosissima Loisel. Euphorbia abortiva Porta Euphorbia affinis DC. Euphorbia neapolitana Ten. Euphorbia terracina var. ecarunculata Euphorbia terracina f. angustifolia Euphorbia italica Lam. | Euphorbia italica G.Tineo Euphorbia obtusifolia Lam. Euphorbia terracina var. alexandrina Euphorbia ehrenbergii Sweet Euphorbia terracina var. mendax Euphorbia diversifolia Poir. Euphorbia carullae Sennen Euphorbia modesta Boiss. Euphorbia leiosperma Sibth. & Sm. Euphorbia linaria Link Euphorbia terracina var. delortii Euphorbia mendax Maire & Wilczek Euphorbia purpurascens Salzm. ex Ball Euphorbia cyprianii Maire & Sennen Euphorbia tenuicuspis Guss. ex Rchb. Euphorbia terracina var. modesta Euphorbia terracina var. variicornis Euphorbia heterophylla Desf. Euphorbia provincialis Willd. Euphorbia halacsyi Formánek Euphorbia garrullae Sennen Euphorbia obliquata Forssk. Euphorbia panacea Webb & Berthel. |

## Referències

* ↑ «Euphorbia terracina». Tropicos.org. Missouri Botanical Garden. [Consulta: 8 juliol 2012].
* ↑ (Spec. Pl. [ed. 1]: 450)
* ↑ «Euphorbia terracina» a EOL. Data consulta: 04 de juliol de 2014.

## Enllaços externs

* Flora de Canarias
* Conabio